بدیہہ لفظُک معَنہ چھُ "ہٕکہٕ وَنُن، سونچنے وَنُن ، بُتھِس پٮ۪ٹھ ننہ وانہ ٕ وَنُن"اوے چھِ یوان بدیہہ گوئی برمحل حٲضِر جوٲبی ماننہٕ۔ کُنہ کتھِ ، وقتہٕ برونٹھٕے تیٲری کرنہٕ ر وستُے بُتھِس پٮ۪ٹھ جواب وَنہٕ نَس ، بامے سۅ تُک بٔندی ٲسۍ تن یا باضٲبطہٕ شعر گوئی ، چھِ عام پٲٹھۍ بدیہہ گویی ونان۔ اَمہ قسمہٕ کٮ۪ن شعرن منزچھِ ہزل ،چاٹھ، پام، طنزو مزاح ، زیرکی ، ٹھٹھٕ ، وکٕروالٕنۍ ،نصیحتھ ، تنبیہہ ،غصہٕ ، ملالہٕ ،خوشی ، غم بیترِ مختلف جذبات تہٕ احساسات یوان باونہٕ۔ اَماپوز جوٲبی شعرکہ مزاجُک تہٕ موادُک دارو مدار چھُ شٲعرٕ سٕنزِ قادرالکلٲمی پٮ۪ٹھ۔تسٕندِس حٲضِر دماغ آسنس پٮ۪ٹھ تہٕ موقہٕ کٮ۪ن حالاتن پٮ۪ٹھ۔ بدیہہ گویی ہُند وصف چھُنہٕ سارِنٕے سخنورن منز موجود آسان۔ کینژَن چھُ اللہ تعالیٰ ہن یہ وصف تہ عطا کورمُت زِ تِم چھِ اَتھ منظوٗم حٲضِر جوٲبی منز تِتھٕ پٲٹھۍ تٲریخ گٔنڈِتھ ہٮ۪کان زِ بوزن وول چھُ حٲران گژھان ۔ دُنۍیہچن کٔہۍ یا زبانن اندر چھِ فی البدیہہ تٲریخ گنڈنچہ تہٕ حٲضر جوٲبی ہٕنزِ منظوم مثالہٕ میلان ۔ کٲشِر زبان تہ چھَنہٕ یِژھو مثالو نِش خٲلی ۔ اماپوز بد قسمتی کِنۍ چھِنہٕ اَسہ بدیہہ گویی ہٕندۍ نمونہٕ رٔژھرِتھ تھٔوۍ مٕتۍ نَہ چھُ از تہ کٲنسہ اورکُن ظۅن گژھان زِ ہمعصرن ہٕندۍمنظوٗم حٲضِر جوٲبی ہٕندۍ نمونہٕ کرٕ ہو جمع ۔ یِژھٕ مثالہٕ پَرنہٕ تہٕ بوزنہٕ سٍتۍ چھے دِل بَہلٲیی سپدان ۔ بدیہہ گو سٕنز ہۅنر وُچھِتھ چھے حٲرٲنی سپدان۔ شٲعرن ہٕنزِ منظوٗم حٲضِر جوٲبی ہُند قوّت چُھ معلوم سپدان۔ گُزریمتٮ۪ن شٲعرن بُتھِ پیمٕتۍ کینہہ واقعات چھِ أچھن تل یوان ۔ تہٕ یِمن منز موجود طنز و مزاح چھُ اَسناوان تہٕ وِسناوان تہ تہٕ بعضے سوچناوان تہ۔ کٲشر ز بٲنۍ ہٕندۍ بدیہہ گویی ہٕندۍ اکثرنمونہٕ چھِ تحریرس منز نہ یِنہٕ سبہٕ ضایہ گٲمٕتۍ اَوٕ مۅکھٕ یہ کینژھا سینہٕ بہ سینہٕ برونٹھ کُن پوک۔تَتھ منز گٔیہ مالایٲنی تہٕ بد اخلٲقی شٲمل سپدان ، ناشٲیِستہٕ واقہٕ رَل سپدان۔ نتہٕ چھا ممکن زِ محمود گٲمی ہوِس بسیار گو ، زود گو تہٕ پُر گو ، مثنوی نگار تہٕ نعت نِگارس سخنور س تہٕ رسول میر ہوِس قادرالکلام شٲعرس نِش کیا میلن نہٕ اَسہ تہنزٕ شٲیستہٕ یا مزاحیہ بدیہہ گویی ہٕنزمِثالہٕ ! البتہٕ چھِ لوٗکو یِمن سٍتۍ کٔہۍ یاہ وٲہیات منسوٗب کٔرۍمٕتۍ ۔ یِم اخلاق تہٕ شٲیستگی ہٕندٮ۪و حدو نٮ۪بر چھِ۔